Compartiment Comunicare și Relații Publice

Bucureşti, 2 septembrie 2025

**ANL a recepţionat 10 locuinţe pentru specialiștii din sănătate în municipiul Orăștie**

Agenția Națională pentru Locuințe (ANL), instituţie aflată sub autoritatea Ministerului Dezvoltării, Lucrărilor Publice şi Administraţiei (MDLPA), a recepționat, în municipiul Orăștie (jud. Hunedoara), 10 locuinţe destinate închirierii, pentru specialiștii din domeniul sănătăţii.

Locuințele (apartamente cu 2 camere) au fost construite în amplasamentul din strada Pricazului nr. 16, pe un regim de înălţime P+2E+M (parter+2 etaje+mansardă), valoarea investiției fiind de 4.395.593,23 lei (inclusiv TVA).

Până în prezent, în județul Hunedoara, ANL a finalizat, în cadrul programului de construcții locuințe pentru tineri, destinate închirierii, 1.174 de unități locative, situate în localitățile: Deva (210), Petrila (119), Brad (108), Hunedoara (188), Uricani (47), Orăștie (80), Călan (100), Petroșani (16), Hațeg (40), Lupeni (136), Băcia (12), Geoagiu (30), Baru (24), Simeria (36), Sântămăria-Orlea (12) și Beriu (16).

\*\*\*

Programul de construcții de locuințe pentru tineri, destinate închirierii, a fost lansat de ANL în anul 2001. Locuinţele sunt construite pe terenuri puse la dispoziţia Agenției de către autorităţile publice locale, beneficiarii fiind tinerii între 18 şi 35 de ani, care îndeplinesc condiţiile prevăzute de lege pentru a putea accesa o astfel de locuinţă. Accesarea se face prin depunerea de cereri la primării, care urmează să întocmească listele de repartiţii.

În cadrul acestui program se evidențiază două categorii de specialiști pentru care se pot realiza, distinct, investiții, respectiv pentru cei din domeniul sănătății și ai învățământului, asigurându-se o stabilitate pentru aceștia la nivel local.

Sumele necesare finanțării programului se asigură de la bugetul de stat, prin bugetul Ministerului Dezvoltării, Lucrărilor Publice şi Administraţiei (MDLPA), din bugetele locale, precum și din alte surse legal constituite.